Spoštovani.

Z veseljem sporočamo, da je Občinska celostna prometna strategija Mestne občine Nova Gorica v zaključni fazi. Skupaj z vami smo v preteklih korakih oblikovali vizijo in cilje ter določili strateška vodila, ki nas usmerjajo k želenemu stanju na področju mobilnosti v občini.

**Kakšno občino si želimo?**

*»Mestna občina Nova Gorica je varen in zelen prostor, kjer s trajnostnimi potovalnimi navadami prispevamo k blaginji občine in kakovosti bivanja za vse. Prometna ureditev je zasnovana tako, da omogoča enakopravno dostopnost vsem prebivalcem, hkrati pa učinkovito podpira potrebe gospodarstva.«*

**Cilji OCPS, razvrščeni po pomembnosti:**

1. Izboljšana kakovost življenja za vse generacije, zlasti za ranljive skupine, v privlačni, zeleni in povezani skupnosti.

2. Vsem dostopen prometni sistem, ki omogoča socialno vključenost.

3. Večja varnost vseh udeležencev cestnega prometa.

4. Izboljšana dostopnost do osnovnih storitev in aktivnosti.

5. Bolj zdravi in bolj telesno aktivni prebivalci.

6. Okrepljeno lokalno in regionalno gospodarstvo, ki temelji na pozitivnih demografskih trendih in izboljšani dostopnosti.

7. Znižane lokalne emisije onesnaževal in toplogrednih plinov iz prometa.



Fotografija udeležencev javne razprave o stanju in izzivih v prometu v Braniku, ki je potekala dne 2.12.2024 v Braniku.

**Strateška vodila in kvantifikacija ambicij**

***Celostno prometno načrtovanje***

Izboljšanje splošnega zadovoljstva s prometom in prometnimi ureditvami v občini zaradi učinkovitega in ambicioznega izvajanja akcijskega načrta OCPS.

* *Povečati delež izvedenih ukrepov akcijskega načrta na podeželju.*
* *Povečanje števila načrtovanih investicij, ki vsebujejo načela trajnostne mobilnosti glede na izhodiščno vrednost leta 2024.*

**Hoja**

Zagotavljanje varnih pogojev za hojo znotraj naselij s poudarkom na urejanju šolskih poti.

* *Povečanje deleža hoje pri prihodih v osnovno šolo brez spremstva odraslih iz 16,6 % leta 2024 na 22 % leta 2031.*
* *Doseči število 0 hudo poškodovanih ali umrlih pešcev v občini v petletnem drsnem obdobju, glede na izhodiščno vrednost 15 prometnih nesreč med letoma 2020 – 2024.*

**Kolesarjenje**

Povečanje deleža kolesarjenja s promocijskimi aktivnostmi za uporabo obstoječe infrastrukture za kolesarje (GO2GO, nove kolesarske povezave).

* *Povečanje deleža zaposlenih, ki kolesarijo na delo iz 18,3 % leta 2024 na 25 % leta 2031.*
* *Povečanje deleža kolesarjenja v šolo iz 7,2 % leta 2024 na 10 % leta 2031.*
* *Povečanje števila najemov v sistemu GO2GO za 50 % do leta 2031 glede na izhodiščno leto 2024.*

***Javni potniški promet***

Zagotovitev privlačnega, dostopnega in fleksibilnega javnega prevoza z izvajanjem promocijskih aktivnosti, izboljšanjem dostopnosti informacij, optimizacijo linij in sodelovanjem z bližnjimi občinami.

* *Povečanje deleža uporabe javnega prevoza pri poteh na delo iz 1,2 % leta 2024 na 3 % do leta 2031.*
* *Povečanje deleža uporabnikov mestnega prometa za 10 % do leta 2031 v primerjavi z izhodiščnim letom 2024.*

***Motorni promet***

Izboljšanje prometne varnosti z optimizacijo prometnih tokov in prilagojenimi ukrepi za umirjanje prometa v stanovanjskih in občutljivih območjih.

* *Zmanjšanje deleža osebnih avtomobilih na glavnih prometnicah v občini iz 75,4 % na 60 % leta 2031.*
* *Zmanjšanje deleža hudo poškodovanih ali umrlih v prometnih nesrečah v občini za 50 % v primerjavi z obdobjem med leti 2020-2024.*

**Mirujoči promet**

Izboljšanje prometne situacije v mestu z izvajanjem parkirne politike in na podeželju z umeščanjem parkirišč na robove strnjenih naselij.

* *Povečanje števila parkirnih mest v občinski lasti z režimom na območju KS Nova Gorica in Solkan.*

Trenutno poteka oblikovanje konkretnih ukrepov, s katerimi želimo čim bolje odgovoriti na prepoznane izzive in podpreti uresničevanje zastavljenih ciljev. Jeseni bo izšla publikacija, ki bo predstavila končno vsebino strategije in takrat se boste lahko seznanili z ukrepi, ki si jih je Občina zadala za novo sedemletno obdobje izvajanja.

Cenimo vaše mnenje in se vam zahvaljujemo za sodelovanje. S trajnostnimi navadami smo lahko najlepši zgled ljudem okoli nas ter prihodnjim generacijam. Pridružite se nam peš, na kolesu, avtobusu ali vlaku in skupaj ustvarjajmo trajnostno prihodnost!











**P**





|  |  |  |  |
| --- | --- | --- | --- |
|  |  |  |  |
|   |  |  |  |